# 

# Referat af møde i Ph.d.-udvalget den 28. november 2018

Til stede var: Carl Bache, Nils Arne Sørensen, Nina Bonderup Dohn, Lars Frode Frederiksen, Jesper Knudsen, Nathalie Schümchen og Per Ørskov Trads.

Fraværende med afbud var Peter Simonsen, Anne Hagen Berg og Maja Nordtug.

Punkterne behandledes i rækkefølgen: 1, 3-4, 2, 5.

Ad 1. Meddelelser.

Formanden oplyste, at Dennis Day, FUP-leder ved Sprog og Kommunikation, fratræder medio 2019. Ph.d.-skolelederen har efter forslag fra institutlederen udpeget Thomas Hestbæk Andersen som ny FUP-leder.

Formanden oplyste, at Ph.d.-skolens budget er beskåret. Det har den på baggrund været nødvendigt at se på udbud af generiske kurser, relevans, deltagerkreds. Følgende kurser, der indeholder en vis fagspecifik orientering, overføres til de relevante programmer, men modtager i en overgangsfase medfinansiering fra puljen til de generiske kurser:

Proces og produkt medfinansieres med ¾ i 2019

Organisatorisk etnografi medfinansieres med ½ i 2019

Efter 2019 finansieres disse kurser af FUP-programmerne.

Der var enighed om, at programrådet på første møde i januar drøfter hvordan kursusporteføljen optimeres i forhold til midler.

Ad 2. Afhandling – indhold.

På Ph.d.-udvalgets møde den 29. maj 2018 godkendte udvalget følgende supplement til regelsættet om ph.d.-afhandlingens omfang (monografi/antologi), §§ 14-15:

”Noter, bibliografi, resumé dansk/engelsk indgår i afhandlingens omfang.

Billleder/diagrammer/figurer der er genstand for analyse, indgår ligeledes i afhandlingen med et omfang svarende til den tekst der kunne have stået de pågældende steder.

Det blev præciseret, at appendikser indeholder materiale der som en ekstra service stilles til rådighed for læseren/bedømmeren, og derfor ikke indgår i bedømmelsen af afhandlingen. Som en naturlig konsekvens heraf tæller appendikser ikke med i sidetal.”

På baggrund af en konkret sag og forskellige problemstillinger ønskedes supplementet diskuteret i forhold til evt. ændringer og/eller præciseringer.

Ph.d.-udvalget drøftede diverse forhold i et fremsendt notat fra de ph.d.-studerende ved IKV. Det af formanden mundtligt fremlagte forslag til respons blev godkendt med mindre justeringer. Bilag.

Ph.d.-udvalget besluttede at følge de studerendes ønske om at bibliografien ikke indgår i afhandlingens omfang. Endvidere enedes man om at slette formuleringen "der er genstand for analyse," i det justerede regelsæt. <https://www.sdu.dk/da/forskning/phd/phd_skoler/phd_humaniora/uddannelsens_opbygning>

Omregningsmodel for omfang af billeder/diagrammer/figurer findes her <https://www.sdu.dk/da/forskning/phd/phd_skoler/phd_humaniora/praktiske_informationer>

Ad 3. International evaluering.

Formanden oplyste, at Ph.d.-K på et møde den 27. august har drøftet gennemførelse af international evaluering. Dette er et krav i Universitetsloven, men form og hyppighed defineres af institutionen/Ph.d.-skolerne. Der var i Ph.d.-K enighed om ikke at fastlægge overordnede fælles principper for gennemførelse af internationale evalueringer. De bør dog foretages med regelmæssighed, dvs. hvert 5.-7. år.

Den seneste internationale evalueringsrapport forelå i foråret 2014.

Formanden havde udarbejdet forslag til kommissorium hvor panelets fokus vil være områder der har ændret sig siden sidst, dvs.:

Eksternt finansierede projekter

Antologiske afhandlinger

Aftagermuligheder/karriere

I det omfang panelet ønsker det kan områder der blev evalueret i 2014 tages op igen.

Selve processen/formen foreslås at være den tidligere model, dvs. panelet inviteres til at besøge skolen og vil få lejlighed til at interviewe ph.d.-skolelederen, administrative medarbejdere, repræsentanter for FUP-ledere, institutledere, vejledere, coach og de ph.d.-studerende. Disse aktører vil forud for besøget få mulighed for at fremsende betragtninger vedrørende ovennævnte og andre evt. selvvalgte punkter til panelet.

Udvalget tilsluttede sig dette med enkelte justeringer af formuleringerne i kommissoriet.

Udvalget drøftede herefter en mulig sammensætning af panel. Der var enighed om at der skal være en kønsmæssig og aldersmæssig diversitet.

Udvalget tilsluttede sig det foreslåede formandsemne. Forslag til øvrige udvalgsmedlemmer skal fremsendes til Gitta Stærmose senest den 10. december.

Formanden fremlægger kommissorium, proces samt forslag til sammensætning for dekanen med henblik på dennes godkendelse.

Ad 4. Politik vedrørende kurser udbudt af private firmaer.

Der var enighed om, at Ph.d.-skolen ikke formidler materiale til de studerende om kurser udbudt af private firmaer.

Ad 5. Eventuelt.

Intet særligt.

Carl Bache

Ph.d.-udvalgsformand